На основу члана 41. став 5. Закона о порезу на доходак грађана („Службени гласник РС”, бр. 24/01, 80/02, 80/02-др. закон, 135/04, 62/06, 65/06-исправка, 31/09, 44/09, 18/10, 50/11, 91/11-УС, 93/12, 114/12-УС, 47/13, 48/13-исправка, 108/13, 57/14, 68/14-др. закон и 112/15),

Влада доноси

У Р Е Д Б У

О ДОПУНИ УРЕДБЕ О БЛИЖИМ УСЛОВИМА, КРИТЕРИЈУМИМА И ЕЛЕМЕНТИМА ЗА ПАУШАЛНО ОПОРЕЗИВАЊЕ ОБВЕЗНИКА ПОРЕЗА НА ПРИХОДЕ ОД САМОСТАЛНЕ ДЕЛАТНОСТИ

Члан 1.

У Уредби о ближим условима, критеријумима и елементима за паушално опорезивање обвезника пореза на приходе од самосталне делатности („Службени гласник РС”, бр. 65/01, 45/02, 47/02, 91/02, 23/03, 16/04, 76/04, 31/05, 25/13, 119/13, 135/14 и 80/17), после члана 6б додаје се члан 6в, који гласи:

„Члан 6в

Изузетно, предузетницима адвокатима, паушални приход за утврђивање пореске обавезе за 2015, 2016. и 2017. годину утврђује се у висини паушалног прихода који је овој групи обвезника утврђен за 2014. годину.

За предузетнике адвокате који започињу обављање делатности, односно који постају обвезници на паушално утврђени приход, у 2015, 2016. или 2017. години, паушални приход утврђује се у висини прихода обвезника адвоката који под истим или сличним условима обавља наведену делатност, а којем је утврђена висина паушалног прихода у складу са ставом 1. овог члана.”.

Члан 2.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-10711/2017-1

У Београду, 2. новембра 2017. године

В Л А Д А

ПРЕДСЕДНИК

Ана Брнабић, с.р.